彥博爲偷兒妄意作詩見貽次韻奉呈
作者：李流謙
朝代：宋

paragraphs: 士窮百不諧，所向輒牆壁。
堂堂百代師，往往遭削跡。
閭閻侮出胯，逆旅或爭席。
雖然炯炯心，未易屈此膝。
閉門師唐虞，清風入吾室。
千古閲頃暫，八荒在几榻。
從教厭藜莧，筆端有冰雪。
出處雲行天，得喪駒過隙。
元龍吾畏友，萬卷破丘索。
抱耒耕莽蒼，天民所先覺。
平生湖海氣，脊梁硬如鐵。
方其抵掌時，南山虎可縛。
向來三年淹，聊以六月息。
自予得此士，不作肝膽隔。
隠然當一面，堅壘雄屹屹。
偷兒妄窺瞰，不用苦笞掠。
與之塵生甑，定自驚失色。
不知破衣中，照人一尺玉。
開門恭執贄，政恐子不欲。
因成一笑粲，莫放百憂集。
子敬愛氈青，何如我酒綠。